b'\n_START_ARTICLE_\nXarxa social\n_START_SECTION_\nPaper de les xarxes socials als atemptats a Catalunya\n_START_PARAGRAPH_\nEl 17 d\'agost de 2017 van tenir lloc els atemptats a Barcelona i Cambrils. Quant a les xarxes socials, \xc3\xa9s el primer cop que Espanya va patir un atemptat dins de l\'era de les xarxes socials._NEWLINE_L\'\xc3\xbaltim atemptat que va experimentar Espanya, abans del 17 d\'agost de 2017, va ser produ\xc3\xaft per ETA l\'any 2009 i l\'anterior atemptat d\'origen jihadista que es va produir a Espanya va ser l\'any 2004. Les xarxes socials en aquest moment acabaven de sortir a la llum i encara no havien generat l\'impacte que, en canvi, tenen en l\'actualitat._NEWLINE_La comunicaci\xc3\xb3 durant els atemptats previs s\'havia produ\xc3\xaft, en conseq\xc3\xbc\xc3\xa8ncia, de manera unidireccional, \xc3\xa9s a dir, dels mitjans de comunicaci\xc3\xb3 als usuaris. D\'aquesta manera, la possibilitat que ofereixen les xarxes socials d\'atorgar als usuaris el poder de difondre el seu propi punt de vista sobre els successos que tenen lloc, ha fet que el 17 d\'agost de 2017, les xarxes socials arribessin a tenir un paper important.\n_START_SECTION_\nSolidaritat a les xarxes socials\n_START_PARAGRAPH_\nLes xarxes socials van servir per oferir suport a totes les persones afectades i van donar lloc a la creaci\xc3\xb3 de diverses etiquetes que pretenien ser una mostra de recolzament per part de les persones externes a la situaci\xc3\xb3 i una sol\xc2\xb7licitud d\'ajut per part d\'aquelles persones que s\xc3\xad que s\'havien vist afectades. Twitter, Whatsapp, Instagram (especialment a trav\xc3\xa9s de la seva opci\xc3\xb3 Instagram Stories) i Facebook, entre altres, es van omplir de missatges de recolzament i no nom\xc3\xa9s per part de persones de Barcelona sin\xc3\xb3 per part de totes aquelles persones que havien seguit a trav\xc3\xa9s dels mitjans de comunicaci\xc3\xb3 i les xarxes socials els fets que havien tingut lloc._NEWLINE_En gran part gr\xc3\xa0cies a aquesta efica\xc3\xa7 difusi\xc3\xb3 a trav\xc3\xa9s de les xarxes socials, moltes persones que no podien accedir a les seves cases o hotels a causa de la situaci\xc3\xb3 i les mesures de seguretat instaurades, van tenir un lloc on dormir perqu\xc3\xa8 persones solidaritzades els van oferir un lloc a les seves llars quan veien les seves publicacions demanant ajuda.\n_START_SECTION_\nTwitter: El paper de la policia a trav\xc3\xa9s de les xarxes socials\n_START_PARAGRAPH_\nLa xarxa social a trav\xc3\xa9s de la qual la policia es posava en contacte amb els usuaris va esdevenir Twitter. Principalment els Mossos d\'Esquadra i Emerg\xc3\xa8ncies, tot i que tamb\xc3\xa9 la Policia Nacional i la Gu\xc3\xa0rdia Civil, a trav\xc3\xa9s dels seus comptes oficials de Twitter, constantment informaven de la situaci\xc3\xb3 i de les novetats que anaven apareixent. El paper de la policia va esdevenir fonamental, ja que es dedicaven a informar constantment de la veritat d\'all\xc3\xb2 que estava succeint i desmentint les not\xc3\xadcies falses que anaven apareixent. No van difondre imatges de v\xc3\xadctimes.\n_START_SECTION_\n"Fake news" o not\xc3\xadcies falses\n_START_PARAGRAPH_\nDegut a la gran quantitat de persones connectades a la xarxa en els moments posteriors als atemptats, hi va haver una veritable allau de rumors que es pretenien relacionar amb els fets oficials. Aquestes s\xc3\xb3n les anomenades "fake news" o not\xc3\xadcies falses. La difusi\xc3\xb3 d\'aquestes not\xc3\xadcies falses va fer que la societat en general es sent\xc3\xads encara m\xc3\xa9s compungida.'